Jesus | Wie het God gemaak?
Hoe weet die mense hoe Jesus gelyk het?
Deur Herman Carstens en Marianne van Zyl
Niemand wat vandag op aarde leef weet verseker hoe Jesus gelyk het nie. Wat ons wel kan sê is dat Jesus waarskynlik gelyk het soos meeste midde-Oosterse Jode in die eerste eeu. Hulle het blas velle en donker hare, en die mans het baarde gehad. Omdat Jesus-hulle vis gevang het en Hy 'n skrynwerker was, was Hy heel moontlik fiks eerder as vet. Daar is nie goeie rede om te dink dat Hy buitengewoon lank of aantreklik was nie. Om die waarheid te sê, die enigste ding wat die Bybel oor Jesus se voorkoms sê is dat Hy juis nie aantreklik was nie (Jesaja 53:2). Jesus was so middel tot laat dertigs toe Hy gekruisig is, wat vir daardie tyd al redelik oud was – mense het nie so lank gelewe soos vandag nie.
Die naam "Jesus" was ook nogal algemeen in daai tyd. Dis soos Pieter of Johan vandag. Hy sou heel moontlik nie Eerstespan-rugby gespeel het nie. Inteendeel, God-as-mens was alte menslik. Dis nie sy uiterlike voorkoms wat Hom anders gemaak het nie.